1358.

Godina **1358** (**[[Rimske brojke|MCCCLVIII]]**) bila je redovna godina koja počinje u ponedjeljak u julijanskom kalendaru (1. siječnja/januara).

## Događaji
### Januar/Siječanj &ndash; Mart/Ožujak
* 10. 1. - Ubijen je marinidski vladar Abu Inan Faris, po vezirovom naređenju. Nakratko ga nasleđuje Muhammad II ibn Faris, a zatim Abu Bakr ibn Faris (do 1359, Muhammad se vraća 1362-66).
* siječanj - Ugarsko-mletački rat: Brač se pobunio protiv mletačke vlasti. Omišani, Splićani i Trogirani su zapalili grad Hvar, mletački knez se sklonio u tvrđavu. Nin se predao nakon duge opsade - Mlečani drže još samo zadarsku tvrđavu.
* januar - Prvi londonski ugovor: zarobljeni francuski kralj Jean II priznaje engleskom Edwardu III posede u Akvitaniji i četiri miliona ekija (nije sprovedeno).

* 10. 2. - Kralj Ljudevit izdaje povelju gradu Zadru.
* 10. 2. - Umro je osnivački bahmanijski sultan Ala-ud-Din Bahman Shah, nasleđuje ga sin Mohammed Shah I (do 1375) - suzbija banditizam u zemlji, ratuje sa Vidžajanagarskom carstvom, ubio je veliki broj nemuslimana.
* 18. 2. - Zadarski mir, zaključen u sakristiji samostana sv. Frane: Mleci se odriču posjeda od Kvarnera do Drača u korist Ugarske (vraćaju se 1409/1420), a ugarski kralj napušta ono što je osvojeno u oblasti Trevisa.
** Dubrovnik je pod zaštitom Ugarske do 1526. "Mesto mletačkih plemića kneževa sad dolaze rektori iz kruga domaće vlastele, čija vlast traje samo mesec dana."
** Ugarski kralj planira flotu, sa 24 galije koje bi mu Venecija trebala izraditi i galijama dalmatinskih gradova, ali to nije ostvareno a Mlečani će vladati Jadranskim morem - do rata dolazi 1378-81.
* 22. 2. - Étienne Marcel predvodi nerede u Parizu, upadaju u kraljevsku palatu, pred dofenom regentom Charlesom su ubijena dvojica maršala, Normandije i Šampanje. Marcel ovim gubi podršku aristokratije.
* 25. 2. - Dužd i mletački dostojanstvenici prihvataju mir, nakon čega Mlečani napuštaju zadarsku tvrđavu i Skradin i opozivaju knezove iz Raba, Paga, Cresa, Hvara, Korčule i Dubrovnika.
* 27. 2. - Kralj je u Križevcima, na povratku u Ugarsku. Općini Gradcu dosuđuje posjedovanja arciđakona Benedikta. Moguće da sa sobom vodi i Gregorija Kurjakovića, koji će biti zatočen "do dvije godine" jer se smatra da je pomagao Mlecima.
* 28. 2. - Mletački knez Marko Superancio (Soranzo) napušta Dubrovnik; Veliko vijeće istog dana bira tri upravitelja, na dva mjeseca - zamjena za kneza, koji vrši vlast sa sucima i Malim vijećem; prvi upravitelji su Petar Ranjina, Maroje Bunić i Ivan P. Gundulić.
** Dubrovnik postaje republika.

### April/Travanj &ndash; Jun/Lipanj
* 18. 4. - Dofen Šarl blokira Pariz sa svojim plemićkim pristalicama (do avgusta).
* 23. 4. - Niccolò Acciaioli je postavljen za gospodara Korinta.
* 15. 5. - Počinje pisanje Mađarske ilustrovane hronike (do 1360).

* 27. 5. - Višegradski ugovor, privilegij hrvatsko-ugarskog kralja Ludovika I. Anžuvinca Dubrovniku.
* 28. 5. - Na severu Francuske izbija seljačka buna zvana Žakerija, usmerena protiv plemstva, uz mnogo ubijanja i pljačke.

* 10. 6. - Seljački pobunjenici su potučeni od plemstva kod Melloa i Meauxa u oblasti Beauvaisa. Plemići i plaćenici su zatim ubili i hiljade seljaka koji nisu imali veze sa bunom.

### Jul/Srpanj &ndash; Septembar/Rujan
* 18. 7. - Dubrovačko Veliko vijeće, suci i građani polažu prisegu vjernosti kralju Ljudevitu.
* 20. 7. - Umro je Albrecht II Habsburški, vojvoda Austrije, Štajerske i Koruške, markgrof Kranjske. Nasleđuje ga sin Rudolf IV (do 1365). Zet je cara Karla IV, želi se nadmetati s njim, 1358/59 daje krivotvoriti *[[Privilegium Maius]]*, kojom se Austrija proglašava nadvojvodstvom.
* 31. 7. - Étienne Marcel je ubijen kada je pokušao otvoriti gradsku kapiju Karlu Navarskom - dofen se vraća u Pariz 2. 8., mnoge Marcelove pristalice su ubijene.
* leto - Pretendentski car Simeon Nemanjić je "po svemu sudeći" lako suzbijen kod Skadra - sledećih godinu dana upravlja samo Kosturom/Kastorijom i okolinom.
* avgust - Pošto je vladar Zlatne horde Berdi Beg napustio iranski Azerbejdžan, bivše područje Čobanida, oblast zauzima džalajiridski vladar Shaykh Uways Jalayir.
* 31. 8. - Splitski potestat, tj. knez, Gentilis de Callio napušta tu poziciju pod pritiskom kraljevskih povjerenika u Dalmaciji, jer nije ugarsko-hrvatski podanik. Split se u ovo vrijeme spori sa Trogirom oko međe, i sa Bračom, kojim bi želio ovladati.
* 1. 9. - Vitez Bonifacije Rotarije se popeo na alpski vrh Rocciamelone (3538 m), sa likom Device Marije, u znak zahvalnosti što je preživeo tursko zarobljeništvo.
* 23. 9. - Lički knez Kurjak Disislavić je izabran za splitskog kneza, na godinu dana. Kraljevi povjerenici su i u ostalim dalmatinskim gradovima postavili kraljeve podanike za knezove.

### Oktobar/Listopad &ndash; Decembar/Prosinac
* 6. 10. - Pošto ugarski kralj ratuje protiv Srbije, u južnom primorju, ban Ivan Ćuz piše Mlečanima iz Knina, moli ih da ne smetaju galijama koje učestvuju u ratu.
* jesen - Ugarska neprijateljstva protiv Srbije; Dubrovnik je zabranio trgovinu Vojislavu Vojinoviću, dogodine dolazi i do neprijateljstava.
* studeni - Umjesto Ivana Ćuza, novi ban Hrvatske je, po drugi put, Nikola Seč; 22-og je izabran za kneza Zadra.
* 24. 11. - Kiparski kralj, i titularni kralj Jerusalima, Hugo IV je abdicirao u korist sina Petra I (do 1369).

### Kroz godinu
* Kesar Vojihna, gospodar Drame, poslednji put se pominje u izvorima. Njegov zet Uglješa Mrnjavčević se u ovo vreme naziva velikim vojvodom.
* Prvi put se pominju Lanišće u Istri, Brodski Stupnik kao Stupnok.
* Pag je dat Zadru (do 1395).
* Vojvodstvo Mecklenburg uzima grofoviju Schwerin.
* Muzafaridski vladar Mubariz al-Din Muhammad je zbačen i oslepljen od strane sina Shah Shoja Mozaffarija (vlada do 1384)

## Rođenja

* 25. 9. - Ashikaga Yoshimitsu, japanski šogun († 1408)

## Smrti

* 20. 7. - Albrecht II Habsburški, austrijski vojvoda (* 1298)

## Reference

; Literatura
* Svezak drugi: dio prvi. Treće doba: Vladanje kraljeva iz raznih porodica (1301-1526). Prva knjiga: Anžuvinci i Sigismund do gubitka Dalmacije (1301-1409), Vjekoslav Klaić (archive.org)
* *Istorija srpskog naroda*, Prva knjiga, Od najstarijih vremena do Maričke bitke (1371), SKZ Beograd 1981 (I)